จีนสั่งล็อกดาวน์ 'เมืองซีอาน' ควบคุมโควิดก่อนโอลิมปิกฤดูหนาว
The restrictions in the northeastern city of Xi'an took effect at midnight Wednesday, with no word on when they might be lifted
BEIJING — มาตรการล็อกดาวน์เมืองซีอานเริ่มมีผลบังคับใช้ในช่วงเที่ยงคืนวันพุธ และใช้ต่อเนื่องอย่างไม่มีกำหนด ถือเป็นหนึ่งในมาตรการที่เข้มงวดที่สุดนับตั้งแต่จีนเริ่มควบคุมการระบาดตั้งแต่ต้นปีที่แล้ว ภายใต้การล็อกดาวน์ครั้งล่าสุด สมาชิกเพียงหนึ่งคนของแต่ละครอบครัวจะได้รับอนุญาตให้ออกจากบ้านได้ทุกสองวันเพื่อซื้อข้าวขิองที่จำเป็น ส่วนสมาชิกคนอื่น ๆ ต้องอยู่แต่ภายในบ้านเท่านั้น ขณะที่ผู้ที่อาศัยอยู่ในโรงแรมจะไม่ได้รับอนุญาตให้ออกจากห้อง อย่างไรก็ตาม ผู้ใช้สื่อสังคมออนไลน์หลายคนระบุว่า มาตรการดังกล่าวมิได้ถูกบังคับใช้อย่างเข้มงวดเหมือนข่าวที่ออกมา เมืองซีอานอยู่ห่างจากกรุงปักกิ่งซึ่งเป็นสถานที่จัดการแข่งขันกีฬาโอลิมปิกฤดูหนาวราว 1,000 กิโลเมตร แต่นโยบาย "zero tolerance" ที่รัฐบาลจีนนำมาใช้ควบคุมการระบาดของโควิดอย่างเข้มงวดนั้น มีขึ้นเพื่อแสดงให้ั่วโลกเห็นว่า จีนจริงจังกับการควบคุมการระบาดเพื่อให้พิธีการแข่งขันกีฬาระดับโลกครั้งนี้สามารถเดินหน้าต่อไปได้ในวันที่ 4 กุมภาพันธ์นี้ จนถึงขณะนี้ จีนรายงานตัวเลขผู้ติดเชื้อโคโรนาไวรัสแล้ว 100,644 คน เสียชีวิตแล้ว 4,636 คน โดยพบผู้ติดเชื้อในเมืองซีอานเพิ่มอีก 63 คนในวันพฤหัสบดี อย่างไรก็ตาม จีนรายงานตัวเลขผู้ติดเชื้อไวรัสายพันธุ์โอมิครอนเพียง 7 รายเท่านั้น และยังไม่มีการยืนยันว่าการระบาดครั้งล่าสุดในเมืองซีอานนี้เป็นเชื้อโคโรนาไวรัสสายพันธุ์ไหน